Islamabad
33°43′0″N 73°04′0″E﻿ / ﻿33.71667°N 73.06667°E﻿ / 33.71667; 73.06667 Islamabad (Urdu: اسلام آباد) je glavni grad Pakistana. Nalazi se u sjeverozapadnom dijelu Pakistana, unutar Teritorije glavnog grada Islamabada, jedne od dvije takve oblasti u državi. Sa populacijom od oko jednog miliona stanovnika 9. je najmnogoljudniji grad ove azijske države dok metropolitansko područje Islamabad-Rawalpindi naseljava preko 5 miliona stanovnika. Prema posljednjem popisu stanovništva iz 2017. godine u Islamabadu je živjelo 1.014.825 stanovnika. Islamabad se svrstava u beta svjetske gradove, prema kriteriju o globalnoj važnosti pojedinih gradova, sa visokom stopom indeksa ljudskog razvoja, najvišom u državi. Kao i mnogi drugi glavni gradovi, Islamabad ima visoke troškove života, a njegovu populaciju uglavnom sačinjava stanovništvo srednje i gornje srednje društvene klase. U gradu se nalazi 16 univerziteta, uključujući Univerzitet Quaid-i-Azam, najveći i najbolje rangirani javni univerzitet u Pakistanu, COMSATS Institut informacione tehnologije i NUST.